तीन एप्रिल 2007 ह्या दिसा 'अबुधाबी इंडियन स्कूल' ह्या भारतीय विद्यालयांत हांवें एक शिक्षिका म्हणून पावल दवरलें. 'आर्ट टीचर' म्हणून म्हजी निवड जाल्ली, तेंय चल्यांच्या विभागांत. आज हे गजालीक पंदरा वर्सां जालीं, कालचीच गजाल कशी दिसता! ह्या देशांत चले आनी चलयो एकेच शाळेंत शिकली तरी विभाग मात वेगवेगळे आसतात. चल्यांच्या विभागांत शिकोवपाची म्हजी मनाची तयारी नासली. अशे न्ही कि हांवें चले आशिल्ले वर्ग शिकोवंक नासले. सौदींत 'स्पेशियल' म्हणजेच विशेश गरजांच्या भुरग्यांक शिकोवपाचो अणभव आसलो, पूण तो अणभव जगा वेगळोच. हांगा हे शाळेंत दुसरी ते सवी मेरेनच्या भुरग्यांक शिकोवपाचे आसले म्हणजेच आठ ते इकरा वर्सांचे तीस-तीस टोमसोळ एकाच वेळार एकाच वर्गांत म्हजे मुखार आसतले आनी शिकोवपा वांगडा तांकां शिस्त लावपाची जबाबदारी!
 चले म्हणल्यार मस्ती, चले कोणाचेच आयकनात, चल्यांक शिस्त लावप भोव कठीण... हें सगळे म्हणटात ते कितले चुकीचे हें म्हाका ह्या विभागांत शिकयतना समजले. कांय चुकीचे समज पयसावले. मस्ती आनी मायेस्त हाचो एक सुंदर मेळ पळोवंक मेळळो आनी तांकां शिस्त लावप हें कठीण न्ही हेंय समजले.
 कलेच्या क्षेत्रांत वेगवेगळ्या रंगाचो वापर करूंक शिकयतना म्हाका तांचे वेगवेगळे रंग अणभवंक मेळ्ळे आनी एका वेगळ्याच मोगाच्या मायपासांत हांव बांदून उरलें.
 ते आठ ते इकरा वर्सां पिरायचे चले म्हजे खातीर एक शिकवणीचें उकतें पुस्तक कशें म्हाका भासताले. दर पानार वेगळी काणी वाचूंक मेळटाली, दर पानार वेगळीं चित्रां पळोवंक मेळटालीं, कांय सोबीत, कांय रंगीत तर कांय रंगा कडल्यान पयस पयसचें नातें नाशिल्ली. कांय पानां, कांय चित्रां समजून समजनासलीं खरें पूण तांतल्यान लेगीत शिकवण घेवपा सारखी.
 पंदरा वर्सां पयलीं, हांव चल्यांक शिकोवंक फाटीं-फुडें कित्याक जालें काय? एक शिक्षका खातीर विद्यार्थी हो विद्यार्थी आसता.
 एक गजालीची जाणीव मात जाली... दर एक भुरगो वेगळो आसता तशेच दर एक भुरगो वेगळे तरेन शिकता. एकूच वस्त दर एकल्याक वेगळे तरेन समजता. ह्या भुरग्यांक आमी एकेच तागडेंत बसयले आनी एकाच मापान जोखलें जाल्यार कशें जातलें? एक शिक्षक भुरग्यांक तेन्नाच आवडटा जेन्ना तो भुरग्यांक समजून घेवन तांकां लागपी माप वापरता आनी ते प्रमाणच लागू जाता ते तागडेंत बसयता, तांकां गरज पडटा त्या प्रमाण योग्य तेन्ना योग्य रंग आपणायता आनी भुरग्यांक तांचेच भितर लिपिल्ल्या वेगवेगळ्या रंगाची वळख करून दिता.
 हें एक आगळें-वेगळें नातें. आपल्या विद्यार्थ्यां कडेन जुळिल्ले हें नातें कितलें सोबीत आनी समाधान दिवपी!
 ह्या पंदरा वर्सांत हांवें जोडिल्लीं हीं नातीं हीच म्हजी खरी जोड!
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 